## Program pomoćničkog ispita za zanimanje fotograf

### NN 12/2010 (25.1.2010.), Program pomoćničkog ispita za zanimanje fotograf

MINISTARSTVO GOSPODARSTVA, RADA I PODUZETNIŠTVA

295

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

FOTOGRAF

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja fotograf u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje fotograf.

2.1 PRAKTIČNI DIO ISPITA

Praktični dio ispita sastoji se od praktičnog uratka.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Primjeri praktičnih uradaka

|  |  |
| --- | --- |
| Vrsta uratka  (snimanje i izrada fotografija na zadane teme) | Opis uratka  (očekivane praktične stručne kompetencije) |
| 1. Arhitektura | |
| Eksterijer (4 fotografije)  Interijer pod postojećim  svjetlom (2 fotografije) | Odabrati najpogodnije vrijeme (potrebnu kakvoću i poziciju prirodnog svjetla) za snimanje građevine, te korištenjem različitih planova i kutova snimanja, snimiti različite i likovno dojmljive fotografije. Posebnu pozornost treba obratiti na rušene linije.  Koristeći postojeće svjetlo u interijeru te uz upotrebu stativa i duge ekspozicije snimiti unutrašnjost građevine. Posebnu pozornost treba obratiti na dubinsku oštrinu i kompoziciju. |
| 2. Osoba u eksterijeru | |
| Krupni plan pod postojećim  svjetlom (1 fotografija)  Američki ili srednji plan po  postojećim svjetlom  (1f otografija) | Odabrati lokaciju za snimanje te kakvoću prirodnog svjetla za snimanje portreta. Upotrebom odgovarajućeg objektiva i otvora zaslona treba snimiti portret odabrane osobe. Posebnu pozornost treba obratiti na dubinsku oštrinu i pozadinu.  Razlikovati planove snimanja, te odabrati lokaciju za snimanje, kakvoću i poziciju prirodnog svjetla za snimanje američkog ili srednjeg plana. Upotrebom odgovarajućeg objektiva i kuta snimanja, treba snimiti interesantnu fotografiju. |
| 3. Dubinska oštrina | |
| Osoba ili predmet – mala  dubinska oštrina (1 fotografija)  Osoba ili predmet – velika  dubinska oštrina (1 fotografija) | Primijeniti zakonitosti dubinske oštrine, nabrojiti čimbenike o kojima ona ovisi i utvrditi kako se prostire.  Korištenjem objektiva veće žarišne duljine, te snimajući uz najveći i najmanji otvor zaslona treba snimiti dvije fotografije – isti prizor s malom i s velikom dubinskom oštrinom. Posebnu pozornost treba obratiti na točku fokusa. |
| 4. Objekt u pokretu | |
| Objekt u pokretu – kratka  Ekspozicija (1 fotografija)  Objekt u pokretu – duga  Ekspozicija (1 fotografija) | Odrediti duljinu ekspozicije za objekt koji se kreće. Tehnikom praćenja i kratkom ekspozicijom treba “zamrznuti” objekt u pokretu, a upotrebom stativa i dugom ekspozicijom treba naglasiti kretanje objekta. |
| 5. Objektivi | |
| Osoba ili predmet – tele objektiv  (1 fotografija)  Osoba ili predmet – širokokutni  objektiv (1 fotografija) | Nabrojiti i pokazati optičke karakteristike objektiva.  Upotrebom širokokutnog i tele objektiva treba snimiti dvije fotografije jednog prizora u istom planu uz konstantni otvor zaslona, te pokazati kako promjena žarišne duljine objektiva utječe na perspektivu, opću i dubinsku oštrinu, sadržaj i likovnost fotografije. |
| 6. Makro snimak | |
| Makro snimak  (1 fotografija) | Snimati nekim od uređaja za snimanje iz blizine: makro objektivom; predlećama; međuprstenovima ili makro mijehom. Koristeći jedan od navedenih uređaja, treba snimiti makro fotografiju. Posebnu pozornost treba obratiti na dubinsku oštrinu, koja je u makro području minimalna. |
| 7. Zasićene – nezasićene boje | |
| Zasićene boje u eksterijeru pod  postojećim svjetlom  (1 fotografija)  Nezasićene boje u eksterijeru  pod postojećim svjetlom  (1 fotografija) | Odgovarajućom scenografijom, kakvoćom svjetla, odabirom ISO vrijednosti, te kontroliranom preekspozicijom/podekspozicijom  i upotrebom odgovarajućeg filtra, kandidat treba snimiti jednu fotografiju sa zasićenim i jednu s nezasićenim bojama. |
| 8. Noćni snimci | |
| Noćni snimci (zora – sumrak)  (2 fotografije) | Napraviti snimke u lošim svjetlosnim uvjetima, koristeći stativ, žičani/daljinski okidač ili samookidač. Pravilnim odabirom motiva i odgovarajuće svjetlosne situacije (zora – sumrak), treba snimiti dvije fotografije. Posebnu pozornost treba obratiti na stabilnost fotoaparata radi duljine ekspozicije. |
| 9. Slobodna tema | |
| Slobodna tema  (4 fotografije) | Slobodna tema daje kandidatu mogućnost da osim zanatskih, pokaže i umjetničke kvalitete i sklonosti. Dozvoljene su sve tehnike i postupci; fotografije svih vrsta, stilova i načina obrade: klasične fotografije, fotomontaže, eksperimenti, fotokolaži, fotogrami itd. Svaka od četiri fotografije može biti zasebna cjelina ili zajedno mogu biti kolekcija fotografija na jednu temu; foto-sekvenca i sl. |

Na zadane teme, kandidat treba samostalno snimiti i izraditi fotografije formata 15x 20 cm ili veće. Fotografije mogu biti kaširane na kartonsku podlogu i složene u album ili mapu.

Uz svaku pojedinu fotografiju kandidat prilaže opis, tj. tehničke karakteristike vezane za snimanje i izradu povećanja (fotoaparat, objektiv, otvor zaslona, ekspozicija, ISO vrijednost, pribor, filtri, vrsta papira itd.)

Uz fotografije, kandidat prilaže i CD/DVD s neobrađenim (sirovim) snimcima i obrađenim fotografijama. Ako su fotografije snimljene analognim fotoaparatom, kandidat prilaže i sve snimljene negative, koji trajno ostaju u dokumentaciji.

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za stručno-teorijski dio naukovanja, koja su neophodna za obavljanje praktičnih postupaka u zanimanju fotograf.

|  |  |
| --- | --- |
| Nastavna područja | Očekivani ishodi učenja |
| Fotografija | Izdvojiti najvažnije činjenice iz povijesti fotografije, imenovati osnovne dijelove fotoaparata; nabrojiti podjelu fotoaparata prema različitim vrstama tražila; navesti različite vrste objektiva, njihovu namjenu i optička svojstva. Nabrojiti čimbenike o kojima ovisi dubinska oštrina, vrste i namjenu svjetlomjera. Opisati različite grane u fotografiji: snimanje reprodukcija, makro-snimke; snimanje krajolika; građevina; sporta i reportaža. Razlikovati svjetlo po kakvoći; protumačiti osnovnu svjetlosnu poziciju za snimanje portreta. Razlikovati planove i kutove snimanja, njihove optičke i psihološke karakteristike. Skicirati presjek C/B foto materijala i opisati njihovu obradu. Iskazati teoriju gledanja i nastajanja boja, navesti čimbenike koji određuju pojedinu boju, odabrati temperaturu boje svjetla, senzibilizaciju foto materijala i filtre za korekciju temperature boje. Nacrtati sinteze boja i opisati njihovu primjenu, usporediti suvremene kolor procese i prepoznati specijalne postupke u fotografiji (high-key, low key, snimanje infracrvenim zrakama i sl.). |
| Digitalna fotografija | Definirati osnovne pojmova digitalnog zapisa: piksel, rezolucija, dubina boje. Nabrojiti medije za pohranu digitalnih fotografija i znati formate, karakteristike i primjenu slikovnih datoteka (JPG, TIFF, RAW, PSD, PDF). Klasificirati građu i nabrojiti različite vrste skenera i pisača. Navesti podjelu digitalnih fotoaparata prema različitim vrstama tražila, rezoluciji, veličini senzora i namjeni; iskazati definiranje osnovnih pojmova: white balance (ugađanje bijele boje), full frame (senzor veličine 135-mm formata), crop faktor (produžena žarišna duljina) i sl. Objasniti rad u digitalnom laboratoriju: opisati kalibriranje monitora i primjenu programa za obradu digitalnih fotografija Photoshop i Photoshop Elements (alate za odabir, kloniranje, slikanje, stapanje i sl.). Objasniti rad sa slojevima, kanalima i maskama, te osnovne principe fotomontaže. |
| Tehnike snimanja | Nabrojiti specifičnosti različitih grana fotografije; opisati korištenje suvremene foto opreme i odabrati rješenje problema u konkretnim snimateljskim situacijama: pri snimanju reprodukcija (refleksni i transparentni originali), snimanju iz blizine (rad s makro objektivom, predlećama, makro prstenima, makro mijehom), snimanju reportaža (autofokus, bljeskalica), krajolika (upotreba filtara, panoramska kamera), sporta (rad s jakim teleobjektivom, katadioptar), arhitekture (shift objektiv, tehnička kamera) noćnih snimaka (zabravljivanje zrcala), snimanju portreta (OSP, mala dubinska oštrina) kazališnih i koncertnih fotografija (spot mjerenje, objektivi velike svjetlosne jakosti), trik snimaka (dvostruka ekspozicija, bljeskalica uz dugu ekspoziciju i sl.). |
| Svjetlo i rasvjeta | Definirati zakonitosti i opisati korištenje suvremenih uređaja za oblikovanje svjetla kao osnovnog elementa u nastajanju fotografije: halogene i flash rasvjete (namjenu, vrste reflektora, dodatni pribor- soft box, kišobran, spot reflektor, boom). Skicirati rad sa svjetlomjerom i flashmetrom (upadno i reflektirano svjetlo, spotmetar, siva karta). Označiti raspored i odnose reflektora u osnovnoj svjetlosnoj poziciji (tročetvrtinsko, prednje, vršno i pozadinsko svjetlo) i prilagoditi rasvjetu za različite grane fotografije (reklama, moda itd.). |

3. OCJENJIVAČKI LIST

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | BROJ BODOVA | |
| Mogući | Ostvareni |
| Arhitektura | 0 – 20 |  |
| Osoba u eksterijeru | 0 – 10 |  |
| Dubinska oštrina | 0 – 10 |  |
| Objekt u pokretu | 0 – 10 |  |
| Objektivi | 0 – 10 |  |
| Makrosnimak | 0 – 5 |  |
| Zasićene – nezasićene boje | 0 – 5 |  |
| Noćni snimci | 0 – 10 |  |
| Slobodna tema | 0 – 20 |  |
| UKUPNO: | 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-21

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-295